Eessõna    6. jaanuaril 2011. aastal kogunes Eestimaa Roheliste ja vabade inimeste eestvedamisel üle 40 Eesti arvamusliidri, poliitiku ja kultuuritegelase, et kutsuda ellu avalik ühispöördumine, mille pealkirjaks sai Elurikkuse manifest. Elurikkuse manifestis sõnastati ühine arusaam ja vajadus  muuta senist Eesti poliitmaastikku vabamaks, mitmekesisemaks ning mõttejõulisemaks, luues senisest palju lihtsam võimalus osaleda demokraatlikus valitsemises neil, kes erakondadesse ei kuulu. Oleme ühiskonnana jätkusuutlikud ainult juhul, kui ei lähtu poliitiliste erakondade lühihuvist, vaid Eesti ühiskonna vajadustest pikemaajalisel skaalal. Erakonnaväliste kandidaatide kaasamine poliitikakujundamisse on meie programmi üheks põhifunktsiooniks. Sellega kaasneva arvamuste mitmekesisusega toome Toompeale rohkem  sõltumatuid seisukohti, rikastades poliitilist diskussiooni ning suurendades otsuste sõltumatust erakondlikest huvidest. Meie programm koosneb seisukohtadest ja rakendusplaanidest, mille katkematult läbivaks jooneks on jätkusuutliku majandamise põhimõtted, loodussõbralikud ja keskkonnateadlikud valikud ning lugupidav suhtumine oma riiki ja inimestesse. Enim oleme rõhku pannud poliitiliste muudatuste vajadustele, et parandada osalusdemokraatia võimalusi, sotsiaalmajanduslikku olukorda, iseseisvat  kaitsevõimet ning Eesti eesmärgistatud välispoliitika kujundamist.  Eestimaa Rohelised koos vabade kodanikega seavad eesmärgiks esindada Riigikogus Eesti jätkusuutlikkuse printsiibist lähtuvaid huve, mis on kirjas käesolevas programmis. Selleks ei pea me olema enamuses, et aidata Eestil jõuda pikaajaliselt õigete otsusteni.